Райнер Мария Рилке
Нещата пак ще бъдат здрави…

Превод от немски: Стоян Бакърджиев, 1979

chitanka.info

Нещата пак ще бъдат здрави, силни,

нивята — пълни с плод, водите — сини,

стените — ниски, дървесата — стари.

Ще броди пак из тучните ливади

народ от земеделци и овчари.

И няма черкви да прегръщат бога,

като беглец да го държат в тревога

и като звяр — затворен и ранен.

Гостолюбиви ще са всички къщи

и саможертвите ще са присъщи

на всички действия — на теб и мен.

И нека за отвъд да не мечтаем,

да не желаем да скверним Смъртта,

а земното с любов да опознаем,

за да му чувстваме благодатта.

1901

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.